Kim Edberg Andersen (DD), 2024-05-16:
Tak for det, formand.
Jeg kan se, at min ordførerkollega fra Enhedslisten sidder helt ude på kanten af stolen for at se, hvor Danmarksdemokraterne står.
Så jeg giver lige konklusionen først, sådan at man kan tage toppen af spændingen: Vi kommer ikke til at støtte forslaget.
Det er jo en så eviggyldig sandhed, at i Danmarksdemokraterne mener vi faktisk, at mennesker skal tage vare på at integrere sig selv, og vi mener, det er fuldt ud rimeligt, at man, hvis man efter 3 år ikke kan føre en samtale på basalt dansk, så må betale for det valg, man har truffet ved ikke at lære dansk, og selv betale for en tolk, såfremt man har brug for det.
Så er det fuldstændig rigtigt, at det er integrationspolitik, vi snakker om, det er ikke sundhedspolitik.
Vi mener i Danmarksdemokraterne, at dispensationsmulighederne dækker dér, hvor det er sundhedspolitik, for naturligvis skal man stadig væk, hvis ikke man har evnen til at lære dansk, kunne blive behandlet i sundhedsvæsenet.
Og det kan man også, for lægerne har en pligt til at sørge for, at samtykke kan gives på en forståelig måde, og så får vi ligesom også ordnet den landmine.
Så tager vi den sidste landmine, og det er dybest set det med, at det er administrativt tungt for regionerne.
Jeg er kollega med Per Larsen i Region Nordjylland, og ja, det er administrativt tungt, det er det.
Jeg vil også give hr. Per Larsen ret i, at vi nok bruger flere penge på at inddrive dem, end vi egentlig får, men det er jo bare et spørgsmål om, at regeringen så står ved det og siger, at regionerne er pålagt en udfordring, der ikke er sundhedspolitik, så det betaler vi, for det er integrationspolitik.
Der kan vi se, at lige så snart Danmarksdemokraterne er på talerstolen, kan vi løse problemerne, hvis vi bare begynder at se skoven i stedet for at rende rundt.
Det behøver ikke at være sværere, end vi gør det til.
Men selvfølgelig er det et personligt ansvar for mennesker at lære sproget i det land, de er kommet til, hvis det er muligt.
Jeg bliver også nødt til at beklage over for hr. Stinus Lindgreen, at jeg var meget efter ham med, at han sad på den forkerte side.
Det er jo, fordi hr. Stinus Lindgreen godt ved, at jeg synes, at han hører til meget, meget langt til venstre på rigtig mange områder, og jeg er jo ny i Folketinget, så jeg tænkte, at der var sådan en logisk inddeling.
Det er der ikke.
Han har sneget sig over på den blå side, og jeg har kæmpe respekt for hans indlæg.
Det har jeg nu for alle mine modstandere herinde.
Jeg bliver nødt til at sige til regeringspartierne og sundhedsministeren, at uanset hvad vi gør, kan det godt være, I skal til at se på at sende en større check til regionerne, for det er nok svært at få det hele til at hænge sammen, for det er blevet dyrt, eller også skal I hjælpe os med at få nogle styringsmekanismer, der gør, at vi kan få lov til med lidt hårdere hånd at styre økonomien i regionerne.
Vi ser frem til, at vi får det i stedet for.
Til min gode kollega fra Nordjylland vil jeg sige, at Danmarksdemokraterne har en sund og naturlig tilgang til, at voksne mennesker skal tage ansvar for deres eget liv, så derfor kommer vi selvfølgelig ikke til at støtte forslaget, og det kommer nok ikke som verdens største overraskelse.